CELEX: 32016D0128(02)
Language: el
Date: 2015-12-03 00:00:00
Title: Απόφαση του Ευρωπαίου Επόπτη Προστασίας Δεδομένων, της 3ης Δεκεμβρίου 2015, σχετικά με τη σύσταση εξωτερικής συμβουλευτικής ομάδας για τις δεοντολογικές διαστάσεις της προστασίας των δεδομένων («συμβουλευτική ομάδα δεοντολογίας»)

28.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 33/1
            
         ΑΠΌΦΑΣΗ ΤΟΥ ΕΥΡΩΠΑΊΟΥ ΕΠΌΠΤΗ ΠΡΟΣΤΑΣΊΑΣ ΔΕΔΟΜΈΝΩΝ
   της 3ης Δεκεμβρίου 2015
   σχετικά με τη σύσταση εξωτερικής συμβουλευτικής ομάδας για τις δεοντολογικές διαστάσεις της προστασίας των δεδομένων («συμβουλευτική ομάδα δεοντολογίας»)
   (2016/C 33/01)
   Ο ΕΥΡΩΠΑΙΟΣ ΕΠΟΠΤΗΣ ΠΡΟΣΤΑΣΙΑΣ ΔΕΔΟΜΕΝΩΝ,
   Έχοντας υπόψη τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (1), και ιδίως το άρθρο 41 παράγραφος 2 και το άρθρο 46 στοιχείο ε),
   Εκτιμώντας τα ακόλουθα:
   
               (1)
            
            
               Τα άρθρα 7 και 8 του Χάρτη των Θεμελιωδών Δικαιωμάτων της Ευρωπαϊκής Ένωσης καθώς και το άρθρο 16 της Συνθήκης για τη λειτουργία της Ευρωπαϊκής Ένωσης εγγυώνται τον σεβασμό της ιδιωτικής και οικογενειακής ζωής και την προστασία των δεδομένων προσωπικού χαρακτήρα.
            
         
               (2)
            
            
               Το άρθρο 41 παράγραφος 2 δεύτερο εδάφιο του κανονισμού (ΕΚ) αριθ. 45/2001 προβλέπει ότι ο ΕΕΠΔ είναι επιφορτισμένος με την παροχή συμβουλών προς τα όργανα και τους οργανισμούς της Κοινότητας και προς τα υποκείμενα των δεδομένων για κάθε θέμα που αφορά την επεξεργασία δεδομένων προσωπικού χαρακτήρα.
            
         
               (3)
            
            
               Το άρθρο 46 στοιχείο ε) του κανονισμού (ΕΚ) αριθ. 45/2001, όπως αναλύεται στο άρθρο 38 παράγραφος 1 του εσωτερικού κανονισμού του Ευρωπαίου Επόπτη Προστασίας Δεδομένων της 17ης Δεκεμβρίου 2012 (2), ορίζει το καθήκον του ΕΕΠΔ να παρακολουθεί τις εξελίξεις της τεχνολογίας της πληροφορίας και των επικοινωνιών και να εντοπίζει τις αναδυόμενες τάσεις που ενδέχεται να έχουν αντίκτυπο στην προστασία των δεδομένων.
            
         
               (4)
            
            
               Τα επιτεύγματα της τεχνολογίας, όπως η υπολογιστική μαζικών δεδομένων και η εκμάθηση μηχανών, επιτρέπουν τη συλλογή και χρήση δεδομένων προσωπικού χαρακτήρα με ολοένα περισσότερο αδιαφανείς και σύνθετους τρόπους, απειλώντας ως εκ τούτου σε σημαντικό βαθμό την ιδιωτική ζωή και την αξιοπρέπεια του ανθρώπου.
            
         
               (5)
            
            
               Στόχος του ΕΕΠΔ είναι η προώθηση μιας ανοιχτής και ενημερωμένης συζήτησης σχετικά με την ψηφιακή δεοντολογία, η οποία παρέχει τη δυνατότητα στην ΕΕ να αξιοποιεί τα οφέλη της τεχνολογίας για την κοινωνία και την οικονομία ενώ ταυτόχρονα ενισχύει τα δικαιώματα και τις ελευθερίες των ατόμων, ιδίως τα δικαιώματα στην προστασία της ιδιωτικής ζωής και των δεδομένων.
            
         
               (6)
            
            
               Στη γνωμοδότηση του ΕΕΠΔ της 11ης Σεπτεμβρίου 2015 με τίτλο «Προς μια νέα ψηφιακή δεοντολογία: δεδομένα, αξιοπρέπεια και τεχνολογία» ανακοινώνεται η σύσταση συμβουλευτικής επιτροπής δεοντολογίας,
            
         ΑΠΟΦΑΣΙΖΕΙ:
   Άρθρο 1
   Αντικείμενο
   1.   Με το παρόν συστήνεται η εξωτερική συμβουλευτική ομάδα για τις δεοντολογικές διαστάσεις της προστασίας των δεδομένων («συμβουλευτική ομάδα δεοντολογίας», εφεξής «συμβουλευτική ομάδα»).
   2.   Τα μέλη της συμβουλευτικής ομάδας διορίζονται από την 1η Φεβρουαρίου 2016 έως την 31η Ιανουαρίου 2018.
   Άρθρο 2
   Καθήκοντα
   1.   Η συμβουλευτική ομάδα:
   
               α)
            
            
               αναλύει τις δεοντολογικές διαστάσεις της προστασίας των δεδομένων·
            
         
               β)
            
            
               υποβάλλει συστάσεις στον ΕΕΠΔ κατόπιν αιτήματος·
            
         
               γ)
            
            
               υποβάλλει προτάσεις για έρευνα με σκοπό την προαγωγή της διεπιστημονικής συνεργασίας·
            
         
               δ)
            
            
               καταρτίζει τουλάχιστον δύο δημόσιες εκθέσεις·
            
         
               ε)
            
            
               εξασφαλίζει τη συμμετοχή άλλων εμπειρογνωμόνων στις εργασίες της σε μόνιμη ή ad hoc βάση, όπου κρίνεται σκόπιμο, ιδίως στις περιπτώσεις που οι εν λόγω εμπειρογνώμονες ενδέχεται να προσφέρουν πρόσθετες γνώσεις και πείρα σε τομείς που δεν εκπροσωπούνται στη συμβουλευτική ομάδα, μεταξύ άλλων πείρα στους τομείς της ιατρικής, της υγείας, των οικονομικών, της ενέργειας, της πολιτικής διακυβέρνησης, της αστυνομίας ή της ασφάλειας·
            
         
               στ)
            
            
               παρουσιάζει πιθανά συμπεράσματα σε εξειδικευμένο κοινό και μετρά το αποτέλεσμα των μελετών της συμβουλευτικής ομάδας με βάση την πείρα άλλων επαγγελματιών.
            
         2.   Τα παραδοτέα της συμβουλευτικής ομάδας θεμελιώνονται σε ορθή και σταθερή βάση που στηρίζεται σε γνώσεις, εμπειρικά στοιχεία και αυστηρό έλεγχο.
   3.   Ο ΕΕΠΔ παρουσιάζει τα αποτελέσματα των εργασιών της συμβουλευτικής ομάδας σε ευρύ κοινό στο πλαίσιο εργαστηρίων ή συνεδρίων.
   Άρθρο 3
   Διαβούλευση
   Ο ΕΕΠΔ μπορεί να διαβουλεύεται με τη συμβουλευτική ομάδα για οποιοδήποτε θέμα αφορά τις δεοντολογικές διαστάσεις της προστασίας των δεδομένων.
   Άρθρο 4
   Σύνθεση — Διορισμός των μελών
   1.   Η συμβουλευτική ομάδα αποτελείται κατ' ανώτατο όριο από έξι εξέχουσες προσωπικότητες με αποδεδειγμένη πείρα στην ανάλυση και την έρευνα σε τομείς σχετικούς με τις δεοντολογικές διαστάσεις της προστασίας των δεδομένων.
   2.   Τα μέλη διορίζονται με την προσωπική τους ιδιότητα.
   3.   Τα μέλη ενεργούν με πλήρη ανεξαρτησία και απαλλαγμένα από κάθε πραγματική ή δυνητική σύγκρουση συμφερόντων που απορρέει από τυχόν δεσμούς με δημόσιους ή ιδιωτικούς οργανισμούς οι οποίοι διατηρούν πολιτικά ή οικονομικά συμφέροντα στις δραστηριότητες ή στα συμπεράσματα της συμβουλευτικής ομάδας.
   4.   Ενδέχεται να απαιτηθεί από τα μέλη, ως προϋπόθεση για τον διορισμό τους, να δηλώσουν τυχόν σχέσεις που διατηρούσαν στο παρελθόν ή διατηρούν επί του παρόντος με τους οργανισμούς που αναφέρονται στην παράγραφο 3, όπου αυτό είναι σημαντικό για την αποφυγή σύγκρουσης συμφερόντων.
   Άρθρο 5
   Λειτουργία
   1.   Η συμβουλευτική ομάδα επιλέγει πρόεδρο μεταξύ των μελών της.
   2.   Η συμβουλευτική ομάδα, πέραν των συνεδριάσεών της με φυσική παρουσία των μελών, μπορεί επίσης να συνεδριάζει στο πλαίσιο τηλεδιασκέψεων ή με άλλες κατάλληλες τεχνικές επικοινωνίας.
   3.   Σε συμφωνία με τη συμβουλευτική ομάδα, ο ΕΕΠΔ μπορεί να καλεί εξωτερικούς εμπειρογνώμονες που διαθέτουν κατάλληλα προσόντα να συμμετέχουν στις εργασίες της συμβουλευτικής ομάδας σε μόνιμη ή ad hoc βάση.
   4.   Ο πρόεδρος μπορεί επίσης να προσκαλεί παρατηρητές να παρίστανται στις δραστηριότητες της ομάδας σε ad hoc βάση.
   5.   Τα μέλη της ομάδας, καθώς και οι προσκεκλημένοι εμπειρογνώμονες και παρατηρητές, συμμορφώνονται με τις υποχρεώσεις περί επαγγελματικού απορρήτου που ορίζονται στο άρθρο 45 του κανονισμού (ΕΚ) αριθ. 45/2001. Ο πρόεδρος ενημερώνει τακτικά τον ΕΕΠΔ για τις εργασίες της ομάδας.
   Άρθρο 6
   Υποχρεώσεις του ΕΕΠΔ
   1.   Τα μέλη της συμβουλευτικής ομάδας διορίζονται από τον ΕΕΠΔ κατόπιν πρόσκλησης εκδήλωσης ενδιαφέροντος και με βάση τη γνώμη επιτροπής προεπιλογής.
   2.   Ο ΕΕΠΔ παρέχει τη γραμματεία της συμβουλευτικής ομάδας. Υπάλληλος του ΕΕΠΔ διορίζεται γραμματέας της ομάδας.
   3.   Ο ΕΕΠΔ εγκρίνει το καταστατικό και τον εσωτερικό κανονισμό της συμβουλευτικής ομάδας.
   4.   Ο ΕΕΠΔ καθιστά διαθέσιμες σε ειδικό τμήμα του οικείου δικτυακού τόπου όλες τις σημαντικές πληροφορίες σχετικά με τις δραστηριότητες της συμβουλευτικής ομάδας.
   Άρθρο 7
   Έξοδα συνεδριάσεων
   1.   Τα μέλη της συμβουλευτικής ομάδας δεν αμείβονται για τις υπηρεσίες που προσφέρουν.
   2.   Οι συμμετέχοντες στις δραστηριότητες της ομάδας αποζημιώνονται για τα έξοδα μετακίνησης και διαμονής από τον Ευρωπαίο Επόπτη Προστασίας Δεδομένων.
   3.   Υπό τις ίδιες προϋποθέσεις, οι προσκεκλημένοι εμπειρογνώμονες και παρατηρητές μπορεί να αποζημιωθούν για τυχόν έξοδα, εφόσον ο γραμματέας της συμβουλευτικής ομάδας επιβεβαιώσει ότι υπάρχει διαθέσιμος προϋπολογισμός για τη συμμετοχή τους.
   Άρθρο 8
   Πρόσβαση του κοινού σε έγγραφα και επεξεργασία δεδομένων προσωπικού χαρακτήρα
   1.   Το κοινό έχει πρόσβαση στα έγγραφα που καταρτίζονται από τη συμβουλευτική ομάδα σύμφωνα με τις αρχές που προβλέπονται στον κανονισμό (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (3).
   2.   Τα δεδομένα προσωπικού χαρακτήρα συλλέγονται, υποβάλλονται σε επεξεργασία και δημοσιεύονται από τον ΕΕΠΔ σύμφωνα με τον κανονισμό (ΕΚ) αριθ. 45/2001.
   Άρθρο 9
   Έναρξη ισχύος
   Οι παρούσες διατάξεις αρχίζουν να ισχύουν την επομένη της υπογραφής τους και δημοσιεύονται στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 3 Δεκεμβρίου 2015.
      
         Giovanni BUTTARELLI
         
            Ευρωπαίος Επόπτης Προστασίας Δεδομένων
         
      
   
   
      (1)  ΕΕ L 8 της 12.1.2001, σ. 1.
   
      (2)  ΕΕ L 273 της 15.10.2013, σ. 41.
   
      (3)  ΕΕ L 145 της 31.5.2001, σ. 43.